## Rješenje kojim se obustavlja upravni postupak odobrenja objavljivanja ponude za preuzimanje društva Kalničke vode Bio natura d.d., Križevci

### NN 86/2011 (25.7.2011.), Rješenje kojim se obustavlja upravni postupak odobrenja objavljivanja ponude za preuzimanje društva Kalničke vode Bio natura d.d., Križevci

HRVATSKA AGENCIJA ZA NADZOR FINANCIJSKIH USLUGA

1842

Na temelju odredaba članka 15. stavak 1. točka 10. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« br. 140/05), članka 50. stavak 1. Zakona o preuzimanju dioničkih društava (»Narodne novine« br. 109/07, 36/09) i članka 46. stavak 5. Zakona o općem upravnom postupku («Narodne novine br. 47/09), Hrvatska agencija za nadzor financijskih usluga povodom zahtjeva društva Atlantic grupa d.d., Zagreb, Miramarska 23, za odobrenje objavljivanja ponude za preuzimanje društva Kalničke vode Bio natura d.d., Križevci, Bjelovarska 4, donijela je dana 14. srpnja 2011. godine

RJEŠENJE

1. Obustavlja se upravni postupak odobrenja objavljivanja ponude za preuzimanje društva Kalničke vode Bio natura d.d., Križevci, Bjelovarska 4, pokrenut povodom zahtjeva društva Atlantic grupa d.d., Zagreb, Miramarska 23 za odobrenje objavljivanja ponude za preuzimanje društva Kalničke vode Bio natura d.d., Križevci, Bjelovarska 4.

2. Ovo rješenje objavit će se u »Narodnim novinama«.

Obrazloženje

I. Društvo Atlantic grupa d.d., Zagreb, Miramarska 23, podnijelo je Hrvatskoj agenciji za nadzor financijskih usluga (dalje u tekstu: Agencija), 15. listopada 2010., na temelju odredbe članka 24. stavak 1. Zakona o preuzimanju dioničkih društava (dalje u tekstu: ZPDD), Zahtjev za odobrenje objavljivanja ponude za preuzimanje kreditne institucije Kalničke vode Bio natura d.d., ponudu za preuzimanje i isprave iz članka 22. stavak 3. ZPDD-a.

II. Usporedno s upravnim postupkom odobrenja objavljivanja ponude za preuzimanje koji se vodi pred Agencijom, sukladno odredbama Zakona o trgovačkim društvima (»Narodne novine« broj 111/93, 34/99, 52/00 – Odluka USRH, 118/03, 107/07, 146/08 i 137/09, dalje: ZTD), pokrenut je i postupak prijenosa dionica manjinskih dioničara Ciljnog društva.

Uvidom u preslik zapisnika o održanoj Glavnoj skupštini Ciljnog društva 15. studenog 2010., utvrđeno je da je usvojena Odluka o prijenosu dionica manjinskih dioničara u korist glavnog dioničara uz plaćanje otpremnine u iznosu od 7,7 kn po dionici na kojoj ne postoje upisani tereti (dalje: Odluka). Sukladno Odluci, dionice manjinskih dioničara koje preostanu nakon provedene ponude za preuzimanje Ciljnog društva, na dan upisa predmetne odluke u sudski registar Trgovačkog suda u Bjelovaru prenijet će se na glavnog dioničara. Nadalje, Odluka, kako je određeno u točki IX. stupa na snagu, po isteku ponude za preuzimanje, danom upisa u sudski registar.

III. Dana 30. prosinca 2010. Ponuditelj je na internet stranicama Zagrebačke burze d.d. obavijestio javnost da je Trgovački sud u Bjelovaru 24. prosinca 2010. donio rješenje broj Tt-10/1950-5 o upisu Odluke u sudski registar, čime su sve dionice manjinskih dioničara prenesene glavnom dioničaru, odnosno Ponuditelju.

Osim prijenosa dionica manjinskih dioničara, Ponuditelj je, objavom na internet stranicama Zagrebačke burze d.d., istoga dana, obavijestio javnost da je na temelju rješenja trgovačkog suda od 28. prosinca 2010., proveden postupak pripajanja Ciljnog društva društvu Cedevita d.o.o., Zagreb.

IV. Radi provjere navoda Ponuditelja iz obavijesti objavljene 30. prosinca 2010, izvršen je uvid u preslike rješenja nadležnih trgovačkih sudova na temelju kojih su prenesene dionice manjinskih dioničara na Ponuditelja te provedeno pripajanje Ciljnog društva društvu Cedevita d.o.o., Zagreb.

Uvidom je utvrđeno da su navodi Ponuditelja iz objavljene obavijesti točni.

Dalje, uvidom u obavijesti Središnjeg klirinškog depozitarnog društva d.d. (dalje: SKDD) objavljene na internet stranicama navedenog društva, utvrđeno je da ja ne temelju rješenja Trgovačkog suda u Bjelovaru od 24. prosinca 2010. broj Tt-10/1950-5 u sustavu SKDD-a 30. prosinca 2010. provedena korporativna akcija istiskivanja manjinskih dioničara Ciljnog društva, a dionice Ciljnog društva su sa računa manjinskih dioničara preknjižene na račun glavnog dioničara, ovdje Ponuditelja. d. – pripajanje društva

Provođenjem statusne promjene pripajanja Ciljnog društva društvu Cedevita d.o.o., Zagreb, Ciljno društvo, a kako je vidljivo iz obavijesti »Kalničke vode Bio natura d.d. – pripajanje« objavljene 3. siječnja 2011. na internet stranicama SKDD-a, je 3. siječnja 2011. prestalo biti član depozitorija te je od tog dana Ciljno društvo prestalo koristiti usluge SKDD-a kao član depozitorija, a u uslugama depozitorija i uslugama poravnanja i namire upisan je prestanak vrijednosnog papira KLVD-R-A.

V. Odredbom članka 522. stavak 4. ZTD-a propisano je da upisom pripajanja u sudski registar u kojemu je upisano društvo preuzimatelj prestaju pripojena društva.

Uvidom u podatke sudskog registra objavljene na internetu vidljivo je da je pripajanje Ciljnog društva društvu Cedevita d.o.o., Zagreb, na temelju rješenja Trgovačkog suda u Bjelovaru donesenog 27. prosinca 2010. posl. broj Tt-10/2101-2 i Trgovačkog suda u Zagrebu donesenog 28. prosinca 2010., posl. broj Tt-10/25109-2, upisano u sudskom registru društva Cedevita d.o.o., kao preuzimatelja i Ciljnog društva, kao pripojenog društva.

Slijedom navedene odredbe, upisom pripajanja Ciljnog društva društvu Cedevita d.o.o., Zagreb u sudskom registru Trgovačkog suda u Zagrebu, Ciljno društvo je prestalo postojati.

VI. U postupku pred Agencijom, u smislu odredbe članka 50. stavak 1. ZPDD-a, ako nije drukčije propisano ZPDD-om, primjenjuju se odredbe Zakona o općem upravnom postupku (dalje: ZUP).

Odredbom članka 46. stavak 5. ZUP-a propisano je da kada se tijekom postupka utvrdi da više ne postoje pravne pretpostavke za vođenje postupka, postupak će se rješenjem obustaviti.

ZPDD-om su propisani uvjeti za davanje ponude za preuzimanje ciljnih društava, postupak preuzimanja, prava i obveze sudionika u postupku preuzimanja te nadzor postupka preuzimanja ciljnih društava definiranih u članku 2. stavak 1. podtočka a) navedenog zakona.

Kako je prijenosom dionica manjinskih dioničara na Ponuditelja isti postao jedini dioničar Ciljnog društva, a provođenjem statusne promjene pripajanja Ciljnog društva društvu Cedevita d.o.o., Zagreb, Ciljno društvo prestalo postojati, u provedenom postupku utvrđeno je da ne postoje pravne pretpostavke za daljnje vođenje postupka odobrenja objavljivanja ponude za preuzimanje Ciljnog društva.

Stoga je na temelju odredbe članka 46. stavak 5. ZUP-a, valjalo obustaviti postupak odobrenja objavljivanja ponude za preuzimanje Ciljnog društva, odnosno odlučiti kao u točki 1. izreke ovog rješenja.

VII. Sukladno odredbi članka 8. stavak 3. Zakona o Hrvatskoj agenciji za nadzor financijskih usluga, odlučeno kao u točki 2. izreke ovog rješenja.

UPUTA O PRAVNOM LIJEKU

Protiv ovog Rješenja ne može se izjaviti žalba, ali se isti može pobijati u upravnom sporu podnošenjem tužbe Upravnom sudu Republike Hrvatske u roku od 30 dana od dana primitka Rješenja.

Klasa: UP/I-451-04/10-10/21

Urbroj: 326-111-11-19

Zagreb, 14. srpnja 2011.

Predsjednik Uprave
Ante Samodol, v. r.

Rješenje, NN 86/2011-1842